Preasfințitul Părinte Sofronie, Episcopul Ortodox al Oradiei, a participat sâmbătă la Marșul pentru viață, alături de alți lideri ai cultelor din județ.
În organizarea evenimentului au fost implicate Episcopia Ortodoxă a Oradiei, Asociația Părinți pentru Ora de Religie – filiala Bihor, Asociația Femeilor Ortodoxe Române din Episcopia Oradiei (AFOREO) și Asociația Studenților Creștin-Ortodocși Români (ASCOR) – filiala Oradea.
Evenimentul a debutat cu Rugăciunea "Tatăl nostru", rostită de Părintele Profesor Florin Negruțiu, inspector școlar județean pentru disciplina Religie. Au urmat intonarea Imnului Național și o serie de discursuri și mărturii.
Doamna preoteasă Diana Feher, mamă a cinci copii, a susținut un discurs despre frumusețea nașterii de copii, despre prețuirea vieții în familie și iubirea pentru aproapele.
Diana Feher este absolventă a Facultății de Științe Economice, membră AFOREO și, din dorința de a-i ajuta pe ceilalți, urmează cursurile unei școli de asistenți medicali generaliști.
Teodora Aurora Zaban, studentă în anul I la Facultatea de Medicină și Farmacie Oradea, i-a îndemnat pe membrii comunității să se implice pentru a crea o lume în care fiecare femeie și fiecare copil să fie bineveniți și sprijiniți.
Casandra Dima, cadru didactic și membră ASCOR Oradea, a interpretat o priceasnă dedicată mamelor. La eveniment a mai cântat și Corul de copii al Bisericii Penticostale Speranța Oradea.
În partea a doua a programului, toți cei prezenți, s-au deplasat din Piața Unirii, pe Calea Republicii, până în fața magazinului Crișul, unde au avut loc alocuțiunile finale și rugăciunea de încheiere.
În weekendul 23-24 martie mai au loc marșuri pentru viață în localități din județele Bacău, Maramureș și Suceava.
Marșul pentru viață este punctul culminant al Lunii pentru viață, serie de manifestări care promovează frumusețea nașterii de copii și nevoia de mai mult sprijin în societate în acest scop.
Evenimentele se desfășoară în luna martie, când creștinii sărbătoresc Buna Vestire, momentul zămislirii Mântuitorului Iisus Hristos în pântecele Fecioarei Maria.
Foto credit: Episcopia Oradiei
Urmărește-ne pe Telegram: t.me/basilicanews